‘Polisiebrutaliteit-skokvideo’: Beamptes moet sê oor ‘skorsing’‘n Skermskoot uit die video. ‘n Skakel na die video volg onderaan die berig. Twee beamptes van die Douglasdale-polisiekantoor in Johannesburg het kennisgewings van beoogde skorsings ontvang nadat ŉ video van vermeende polisiebrutaliteit verlede week aan die lig gekom het. Ao. Balan Muthan, polisiewoordvoerder, het Dinsdag aan Maroela Media gesê die beamptes het nog nie amptelike skorsingskennisgewings ontvang soos in sommige media berig word nie. “Daar is interne beleidsriglyne wat streng gevolg moet word. Die lede het kennisgewings van beoogde skorsings van die provinsiale kommissaris ontvang en het nou die geleentheid om daarop te reageer,” het Muthan gesê. “Hul terugvoer sal dan weer deur die polisiekommissaris hersien word, waarna besluit gaan word of hulle amptelike skorsingskennisgewings gaan ontvang.” Intussen duur die onafhanklike polisie-ondersoekdirektoraat (Opod) se ondersoek voort. Grace Langa, woordvoerder van Opod, het Dinsdag aan Maroela Media gesê die ondersoekbeampte sal eersdaags sy verslag gereed hê. Die verslag sal dan aan die direkteur van openbare vervolging voorgelê word, wat sal beslis oor hoe die saak verder hanteer gaan word. Maroela Media het verlede Dinsdag berig ŉ jong man moes magteloos toekyk hoe sy vriend en vennoot glo deur twee polisiebeamptes aangerand, gewurg en onsedelik deursoek is, kort nadat die beamptes hom met die dood gedreig het as hy sou inmeng. Die video deel die weergawe van die mans, wat uit vrees vir viktimisering die skuilname Anton en Shane gebruik. Shane is heeltyd aan die woord omdat Anton steeds te getraumatiseer is om oor die voorval te praat. Maroela Media het verneem die vennote, albei 25 jaar oud en van Kempton Park, bedryf hul eie sakeonderneming en het pas werk by die Pineslopes-winkelsentrum afgehandel toe hulle op 18 Augustus in die vroeë oggendure deur twee polisiebeamptes by hul motor voorgekeer is. Anton is daarna glo aangerand en gewurg totdat hy sy bewussyn verloor het, waarna ŉ beampte glo ’n rektale ondersoek op hom uitgevoer en ook sy geslagsdele ondersoek het. Daar word vermoed dat die beamptes na dwelms gesoek het, maar niks gekry het nie. Klik hier om die video te sien. WAARSKUWING: Die video bevat kru taal, is gewelddadig van aard en kan sensitiewe kykers ontstel.